Студентхэр куэдым щIоупщIэ
Хабзэ зэрыхъуам тету, КъБР-м и Парламентым иджыблагъэ щрагъэблэгъащ Къэбэрдей-Балъкъэр къэрал университетым тхыдэмкIэ и факультетым и студент гуп. Парламентаризмэр республикэм зэрыщызэтеувам, ар нэхъ япэкIэ зэрылажьэу щыта хабзэхэм, законхэр къыдэзыгъэкI орган нэхъыщхьэм хабзэ мардэхэр гъэхьэзырыным ятеухуауэ мы зэманым зэфIигъэкIхэм, нэгъуэщI куэдми хьэщIэхэр щыгъуазэ ищIащ КъБР-м и Парламентым и УнафэщIым и къуэдзэ Саенкэ Татьянэ.
Абы иужькIэ студентхэр куэдым щIэупщIащ. КъБР-м и Парламентым и деж щыIэ ЩIалэгъуалэ палатэр къыщIызэрагъэпэщам, абы къыпэщыт къалэнхэмрэ иIэ полномочиехэр зыхуэдэмрэ тепсэлъыхьащ а палатэм и унафэщI Джаппуев Мусэ, УФ-м и Федеральнэ Зэхуэсым и Къэрал Думэм и деж щыIэ ЩIалэгъуалэ парламентым и унафэщIым и къуэдзэ Нэзрэн Беслъэн сымэ. Абыхэм къыхагъэщхьэхукIащ щIалэгъуалэ парламентыр абы хэтхэм я зэхэщIыкIымрэ зэфIэкIымрэ хэгъэхъуэнымкIэ хуабжьу сэбэп зэрыхъур.
КъБР-м и Парламентым ЩIалэгъуалэм, жылагъуэ зэгухьэныгъэхэм, цIыхубэ хъыбарегъащIэ IэнатIэхэм я IуэхухэмкIэ и комитетым и унафэщI Хьэщхъуэжь Татьянэ къыхигъэщхьэхукIащ щIалэгъуалэ парламентым щекIуэкI лэжьыгъэр дэтхэнэми къэкIуэну зэманым къызэрыхуэщхьэпэнур, ауэ а хэкIыпIэр егугъуу къэгъэсэбэпын икIи зыхуэфащэ щIэныгъэхэр зэгъэгъуэтын зэрыхуейр.
ЗэIущIэм зыубгъуауэ щытепсэлъыхьащ къэралым иригъэкIуэкI щIалэгъуалэ политикэм, нэхъ хэхауэ къэбгъэлъагъуэмэ, хьэрычэт Iуэхум хэт щIалэгъуалэм защIэгъэкъуэнымкIэ программэхэм, грантхэр къэхьынымкIэ конкурсхэр зэрырагъэкIуэкIым, IэщIагъэлI ныбжьыщIэхэм я зэфIэкIым нэгъуэщI къэралхэм щыхагъэхъуэнымкIэ щыIэ хэкIыпIэхэм.
Зыуэ щыт къэрал экзаменхэр зэрекIуэкIынум, ар къызэрызэрагъэпэщ хабзэхэр ягъэткIиину зэрамурадым тепсэлъыхьащ Егъэджэныгъэмрэ щIэныгъэмкIэ комитетым и унафэщI Дадэ МуIэед. ЗэIущIэм апхуэдэу къыщаIэтащ зэрыщыту егъэджэныгъэм и IэнатIэм и щытыкIэр, егъэджакIуэхэм я Iуэху зыIутыр, еджакIуэхэм ирагъэгъуэт щIэныгъэр зыхуэдэр мис а псоми зэрелъытар.
ЗэIущIэм и кIэухым хьэщIэхэм КъБР-м и Парламентым и унэр къаплъыхьащ икIи депутатхэм ящIыгъуу фэеплъ сурэт зытрагъэхащ.
ОтаровЭ ФатIимэ,
КъБР-м и Парламентым и пресс-IуэхущIапIэм и лэжьакIуэ.
